เหตุถนนทรุดตัวในกรุงเทพมหานคร พ.ศ. 2568

เมื่อวันที่ 24 กันยายน พ.ศ. 2568 เวลา 7:08 น. ได้เกิดเหตุถนนสามเสนทรุดตัวที่ช่วงผ่านหน้าวชิรพยาบาล แขวงวชิรพยาบาล เขตดุสิต กรุงเทพมหานคร โดยทรุดตัวเป็นหลุมขนาดกว้าง 30 เมตร ยาว 30 เมตร ลึก 20 เมตร และทรุดตัวมากขึ้นจนถึงบริเวณหน้าสถานีตำรวจนครบาลสามเสน มีเสาไฟฟ้าจำนวน 2 ต้น และยานพาหนะจำนวน 3 คัน ตกลงไปในหลุม เป็นผลให้ต้องมีการปิดการจราจรบนถนนสามเสนช่วงแยกวชิระ (ตัดกับถนนสุโขทัย) จนถึงแยกซังฮี้ (ตัดกับถนนราชวิถี) และมีการอพยพผู้ป่วยออกจากโรงพยาบาล รวมทั้งอพยพประชาชนที่พักอาศัยในห้องอยู่อาศัยบริเวณใกล้เคียง

ชัชชาติ สิทธิพันธุ์ ผู้ว่าราชการกรุงเทพมหานคร ระบุสาเหตุที่ถนนทรุดตัวว่า เนื่องจากมีดินและมีน้ำรั่วไหลเข้าพื้นที่อุโมงค์ที่กำลังก่อสร้างรถไฟฟ้ามหานคร สายสีม่วง ช่วงเตาปูน-ราษฎร์บูรณะ ซึ่งอาจเป็นผลมาจากฝนตก

อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทย ได้นำเรื่องนี้เข้าหารือในการประชุมคณะรัฐมนตรีไทย คณะที่ 65 วาระพิเศษที่จะประชุมหลังเข้าเฝ้าฯ ถวายสัตย์ปฏิญาณและเข้ารับหน้าที่แล้วในวันเดียวกัน ก่อนเดินทางไปตรวจสอบพื้นที่เกิดเหตุในช่วงดึก โดยอนุทินคาดการณ์ว่าจะต้องใช้เวลาซ่อมอุโมงค์บริเวณจุดเกิดเหตุประมาณ 1 ปี เขายังกล่าวว่าการคืนสภาพผิวการจราจรและฟื้นคืนระบบสาธารณูปโภคจะต้องทำโดยเร็วที่สุด

วันถัดมา กาญผจญ อุดมธรรมภักดี ผู้ว่าการการรถไฟฟ้าขนส่งมวลชนแห่งประเทศไทย ระบุว่าเหตุดังกล่าวเกิดจากสภาพของดินกับน้ำในดิน ทำให้สภาพดินเปลี่ยนแปลง ประกอบกับเกิดท่อประปาแตกรั่วและมีน้ำเสียจากท่อระบายน้ำปนเปื้อน ทำให้ดินเสียเสถียรภาพจนแทรกเข้าไปในช่องว่างในตัวสถานีและอุโมงค์ แรงดันของดินและน้ำทำให้รอยต่าง ๆ ขยายวงขึ้นและเกิดการพังเข้าไป มวลดินกับน้ำจึงไหลเข้าไปในสถานี และส่งผลให้เกิดถนนทรุดตัวดังกล่าว ส่วนตัวแทนกิจการร่วมค้าซีเคเอสที–พีแอล ระบุจะเร่งรัดคืนพื้นผิวจราจรถนนสามเสนภายใน 2 สัปดาห์ ทั้งนี้ อนุทินได้ให้สัมภาษณ์ยืนยันระยะเวลาการคืนผิวจราจรดังกล่าวในการลงพื้นที่ช่วงกลางดึกวันเดียวกัน อย่างไรเสีย เมื่อวันที่ 4 ตุลาคม พ.ศ. 2568 เกิดความเสียหายเพิ่มเติมในพื้นที่ของสถานีตำรวจนครบาลสามเสนโดยอาคารสถานีตำรวจได้เคลื่อนตัวออกจากจุดศูนย์ถ่วงของอาคาร เนื่องจากเสาเข็มขาดและชั้นดินที่กำลังถมขึ้นยังไม่ได้ระดับที่จะสามารถคงสภาพอาคารไว้ได้ ในช่วงเย็นวันเดียวกันจึงมีคำสั่งงดใช้อาคารและสั่งรื้อถอนอาคารทั้งหมดจากสำนักงานตำรวจแห่งชาติ โดย รฟม. จะรับผิดชอบความเสียหายทั้งหมดและ รฟม. โดยกิจการร่วมค้าซีเคเอสที-พีแอลจะดำเนินการก่อสร้างอาคารสถานีตำรวจนครบาลสามเสนกลับคืนให้เมื่อการถมชั้นดินแล้วเสร็จ เพื่อดำเนินการติดตั้งเสาเข็มใหม่ให้ได้ระดับที่มั่นคงและแข็งแรง

วันที่ 31 ตุลาคม พ.ศ. 2568 รฟม. ได้ออกแถลงการณ์แจ้งว่าการซ่อมแซมถนนสามเสนได้ดำเนินการแล้วเสร็จ โดยหลังจากนี้จะเร่งทำถนนภายในโรงพยาบาลวชิรพยาบาลให้แล้วเสร็จ เพื่อเปิดทางให้โรงพยาบาลสามารถลำเลียงผู้ป่วยเข้าออกได้ และจะดำเนินการซ่อมแซมอุโมงค์ที่ได้รับความเสียหาย และก่อสร้างสถานีตำรวจนครบาลสามเสนแห่งใหม่ต่อไป ก่อนเปิดให้ประชาชนใช้เส้นทางสัญจรได้ตามปกติ

 ผลกระทบ 

สำนักงานเขตดุสิตออกประกาศห้ามเข้าและห้ามใช้อาคารริมถนนสามเสนและถนนสุโขทัยช่วงใกล้พื้นที่เกิดเหตุถนนทรุดตัวอย่างไม่มีกำหนด จนกว่าจะมีคำสั่งเป็นอย่างอื่น

วชิรพยาบาลได้ประกาศงดให้บริการผู้ป่วยนอกทุกประเภท คลินิกปฐมภูมิเขตเมืองวชิรพยาบาล และคลินิกพิเศษวชิรพยาบาล เป็นเวลา 2 วัน ในวันที่ 24 และ 25 กันยายน พ.ศ. 2568 รวมถึงปิดอาคารทีปังกรรัศมีโชติทั้งตัวอาคารและที่จอดรถ โดยเปิดเฉพาะบริการผ่าตัดผู้ป่วยในเมื่อจำเป็น และบริการผู้ป่วยฉุกเฉินที่ห้องตรวจเวชศาสตร์ฉุกเฉิน อาคารเพชรรัตน์ ชั้น G ทั้งนี้ บริการผู้ป่วยนอก คลินิกที่ปิดให้บริการ และอาคารทีปังกรรัศมีโชติ ได้กลับมาเปิดให้บริการอีกครั้งในวันที่ 26 กันยายน

การรถไฟฟ้าขนส่งมวลชนแห่งประเทศไทย (รฟม.) สั่งระงับการก่อสร้างรถไฟฟ้ามหานคร สายสีม่วง ในบริเวณที่เกิดเหตุทันที เพื่อตรวจสอบหาสาเหตุ พร้อมทั้งปิดกั้นพื้นที่ก่อสร้างบางส่วน

การประปานครหลวง (กปน.) ได้หยุดจ่ายน้ำชั่วคราวในพื้นที่บางส่วนของเขตดุสิตกับเขตพระนคร เนื่องจากเหตุดังกล่าวกระทบกับท่อประธานของ กปน. และได้จ่ายน้ำเข้าสู่ระบบตามปกติในวันถัดมา

ต่อมาเมื่อวันที่ 4 ตุลาคม พ.ศ. 2568 อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทย ระบุว่า จะต้องรื้อถอนสถานีตำรวจนครบาลสามเสนออกและสร้างขึ้นใหม่ เนื่องจากตัวโครงสร้างเริ่มหลุดออกจากศูนย์กลาง โดยให้ผู้รับเหมาก่อสร้างอาคารดังกล่าวรับผิดชอบการสร้างอาคารขึ้นใหม่ทุกขั้นตอน

 อ้างอิง 

หมวดหมู่:อุบัติเหตุในปี พ.ศ. 2568
หมวดหมู่:กรุงเทพมหานครในปี พ.ศ. 2568
หมวดหมู่:เขตดุสิต
หมวดหมู่:รถไฟฟ้ามหานคร สายฉลองรัชธรรม